Peter Skaarup (DF), 2004-05-27:
Det kunne være rigtig spændende, hvis vi dermed fik øget indflydelse på, hvad der foregår i FN. Også set i det lys kan man diskutere de tanker, der er rundtomkring i Europa om, at EU skal agere som ét land, én stat, og at de enkelte nationer fremover ikke skal have en selvstændig plads og kan indtage selvstændige holdninger.
Den diskussion kan man tage op, fordi det klart er farligt, hvis vi fremover ikke har mulighed for at være selvstændigt medlem af Sikkerhedsrådet.
Det er i hvert fald det signal, der er kommet fra konventets arbejde.
Fra Dansk Folkepartis side er vi optaget af, at FN fortsætter arbejdet for at skabe international fred og sikkerhed.
Det må være førsteprioriteten for FN at mægle i de konflikter, der enten er i gang eller kan være på vej rundtomkring i verden, så vidt det overhovedet kan lade sig gøre, og det må også fremover være det vigtigste mål for FN's
arbejde
Vi synes også, at FN skal engagere sig kraftigere i bekæmpelse af terrorisme og forhindring af spredning af masseødelæggelsesvåben.
Det er forhåbentlig sådan, at man her omkring månedsskiftet kan blive enig om en FN-resolution, som kan give grundlag for, at FN kan engagere sig i Irak og forhåbentlig også fremover i stigende omfang være en magtfaktor i forbindelse med mægling i internationale konflikter og bekæmpelse af masseødelæggelsesvåben og terrorisme.
Det er vigtige faktorer, som der skal tages hensyn til fra dansk side, når vi kan gøre vores indflydelse gældende i arbejdet.
Vi er også fra Dansk Folkepartis side optaget af, at FN bør arbejde kraftigt for at begrænse befolkningstilvæksten i den tredje verden.
Det er meget, meget problematisk for verden, at der er områder, hvor folk fortsat får mange børn, og der hersker sult og underernæring, fordi landet ikke er i stand til at brødføde de børn, som fødes.
Her er oplysning et nøgleord.
Det er meget vigtigt, at man oplyser om de konsekvenser, det har, hvis man bliver ved med at gå i den retning, som fører til fattigdom og sult i specielt dele af den tredje verden, og her har FN også en vigtig opgave.
På flygtningeområdet er vi fra Dansk Folkepartis side noget bekymrede over, at FN ikke afgørende har fået taget hånd om de meget, meget store flygtningeproblemer, der er rundtomkring i verden - forstået på den måde, at man ikke har været i stand til at skabe en forståelig og rimelig flygtningepolitik, som har kunnet hjælpe alle flygtninge lokalt, altså i nærområderne.
Vi har oplevet, at mange flygtninge rundtomkring i verden flygter for at skaffe sig bedre vilkår, bedre bolig og bedre muligheder for at leve, altså en slags social turisme, der har gjort, at de virkelige flygtninge, der virkelig trænger til hjælp, måske ikke får den.
Det bør FN blive bedre til.
I nogle rapporter er man begyndt at påpege problemerne i, at Vesten er blevet oversvømmet af bekvemmelighedsflygtninge, som måske ikke er reelle flygtninge.
Det er udmærket, og det er også vigtigt, at man fortsætter arbejdet med at sætte ind i nærområderne de steder, hvor der er konflikter, og hjælper med at løse de flygtningeproblemer, der findes.
Et femte område, som vi synes er afgørende vigtigt, hvis FN fremover skal have en afgørende rolle at spille i verdenssamfundet, er bekæmpelse af epidemier.
Man skal rykke hurtigt ud i samme øjeblik, man bliver klar over, at der er
en epidemi på vej, og man skal også aktivt bekæmpe de store epidemier, som hærger allerede nu.
Aids er et godt eksempel på en epidemi, som er gået over gevind, fordi man ikke har taget styringen.
Den har givet enorme problemer, specielt i den tredje verden, i de senere år, og man bør blive bedre til at bekæmpe den slags problemer fra FN's side.
Man gør meget - det skal ikke siges, at der ikke gøres noget, for der gøres meget - men der skal gøres endnu mere, for at FN kan være i en førende rolle.
Vi ser også gerne, som vi tidligere har debatteret her i Folketinget, at man ikke udelukker nogen lande.
Vi har haft diskussionen om Taiwan, hvor man ikke kunne gøre en fuld indsats mod SARS-epidemien, fordi Taiwan ikke har kunnet og åbenbart stadig ikke kan blive observatør i Verdenssundhedsorganisationen.
Alle lande bør kunne være med, og at et stort land som Kina kan blokere for, at et lille land kan blive observatør, er urimeligt.
Jeg skal afslutningsvis på Dansk Folkepartis vegne og på grundlag af de ting, som jeg har været inde på i min tale, fremsætte følgende: Forslag til vedtagelse »Folketinget opfordrer regeringen til i FN at arbejde for - international fred og sikkerhed, - bekæmpelse af terrorisme og spredning af masseødelæggelsesvåben, - begrænsning af befolkningstilvæksten i den tredje verden, så sult og underernæring bekæmpes, - at flygtningeproblemerne løses i nærområdet, ved at flygtninge beskyttes og hjælpes der, og - bekæmpelse af epidemier som f.eks. aids.«